Mette Frederiksen (S), 2012-03-02:
Tak for diskussionen og behandlingen her i dag.
Den er vel gået en lille smule som forventet.
Jeg vil gerne takke Enhedslisten for et godt samarbejde ikke alene i forbindelse med finanslovforhandlingerne, men også med diskussionen her i dag.
Det er fra flere sider blevet fremført, at det her skulle være svært for regeringen at lægge frem, og at det sådan skulle være af hensyn til Enhedslisten.
Der vil jeg gerne sige, at det forslag, vi førstebehandler i dag, er af hensyn til de mennesker, der er ramt af arbejdsløshed.
På det område er vi altså meget enige – regeringspartierne og Enhedslisten imellem.
Jeg har meget stor forståelse for, at også den tidligere regering satte sig for at føre en ansvarlig økonomisk politik, og at det selvfølgelig betyder, at man har truffet beslutninger, som kunne være svære, og som også en gang imellem kunne have negative konsekvenser.
Og jeg mener, at det sådan set er det, der er det gode ved lovforslaget her, nemlig at vi retter op på en kedelig konsekvens af et prisloft, som jo for nogle mennesker har betydet, at de ikke har kunnet tage den uddannelse, der skulle til, for at de efterfølgende kunne finde sig et arbejde.
Vi har mange ufaglærte i Danmark; vi har mange ufaglærte, der er i arbejde, og vi har også mange ufaglærte, der er ramt af arbejdsløshed.
Den gruppe i Danmark, der har den højeste ledighed, er de 25-29-årige uden uddannelse, og derfor synes jeg, der er et kæmpestort behov for, at vi satser på kompetenceløft, på voksen- og efteruddannelse, på voksenlærlingeordninger og andre ting, der gør, at mennesker kan flytte sig kompetencemæssigt af hensyn til dem selv og af hensyn til deres fremtidige placering på arbejdsmarkedet.
Det, at man indførte et generelt prisloft, har jo betydet, at der har været en gruppe af arbejdsløse, der ikke har kunnet tage de kurser, de selv har vurderet har været nødvendige og gode.
Nu fjerner vi prisloftet, men vi gør det målrettet.
Vi gør det for gruppen af ufaglærte og faglærte, for det er lige præcis de to grupper, vi i særlig grad ønsker at prioritere med vores voksen- og efteruddannelsesmuligheder.
Men tak for diskussionen i dag.
Jeg vil gerne over for hr. Bent Bøgsted tilkendegive, at regeringen ser positivt på yderligere diskussioner af, hvordan vi bruger midlerne på voksen- og efteruddannelsesområdet.
Det er også efterlyst af Venstres ordfører i dag, og jeg er sådan set enig i, at hele det område godt kunne trænge til et tjek og en opfølgende diskussion, for vi bruger som samfund mange penge på voksen- og efteruddannelse, og vi skal altid være parate til at diskutere, om de penge kan bruges bedre.
Afslutningsvis skal jeg sige, at der også i dag har været debat om effekten af 6 ugers selvvalgt uddannelse.
Jeg har også gransket de rapporter, der har været lavet om ordningen, og det, man i hvert fald kan sige, er, at hvis man skal se på, hvilke grupper der profiterer mest af 6 ugers selvvalgt uddannelse, er det præcis de grupper, som vi tilgodeser med lovforslaget her, nemlig ufaglærte og faglærte.
Og egentlig er det jo ikke så mærkeligt, for hvis man i en ledighedsperiode benytter sig af muligheden for 6 ugers selvvalgt uddannelse, er det næsten logik for perlehøns, at det i særlig grad er til fordel for folk, der enten ikke har en uddannelse, eller som har en kortere uddannelse, hvorimod det er sådan, at hvis man har været på skolebænken i mange år og har en længere uddannelse, måske endda en længere videregående uddannelse, så profiterer man ikke af 6 ugers selvvalgt uddannelse på samme vis.
Så jeg synes, også på baggrund af evalueringerne, at vi laver den nødvendige målretning af de penge, som vi vælger at bruge på forslaget her.
Men tak for behandlingen, og jeg ser selvfølgelig frem til den videre diskussion.